Euroopan yhteisön-entinen Jugoslavian tasavalta Makedonia -yhteistyöneuvoston päätös N:o 1/98, tehty 20 päivänä maaliskuuta 1998, Euroopan yhteisön ja entisen Jugoslavian tasavallan Makedonian yhteistyösopimuksen mukaisesti perustetun yhteistyöneuvoston työjärjestyksestä



Virallinen lehti nro L 190 , 04/07/1998 s. 0048 - 0052



EUROOPAN YHTEISÖN-ENTINEN JUGOSLAVIAN TASAVALTA MAKEDONIA -YHTEISTYÖNEUVOSTON PÄÄTÖS N:o 1/98, tehty 20 päivänä maaliskuuta 1998, Euroopan yhteisön ja entisen Jugoslavian tasavallan Makedonian yhteistyösopimuksen mukaisesti perustetun yhteistyöneuvoston työjärjestyksestä (98/417/EY) YHTEISTYÖNEUVOSTO, joka ottaa huomioon Euroopan yhteisön ja entisen Jugoslavian tasavallan Makedonian yhteistyösopimuksen (1) sekä erityisesti sen 33 ja 36 artiklan, sekä katsoo, että kyseinen sopimus tuli voimaan 1 päivänä tammikuuta 1998, ON PÄÄTTÄNYT HYVÄKSYÄ SEURAAVAN TYÖJÄRJESTYKSEN JA PERUSTAA TYÖJÄRJESTYKSESSÄ SÄÄDETYT TYÖRYHMÄT: 1 artikla Puheenjohtajuus Yhteistyöneuvoston puheenjohtajana on vuorottaisina kahdentoista kuukauden pituisina kausina entisen Jugoslavian tasavallan Makedonian ja Euroopan yhteisön, jäljempänä "yhteisö", edustaja. Ensimmäinen kausi alkaa kuitenkin päivänä, jona ensimmäinen yhteistyöneuvosto kokoontuu, ja päättyy saman vuoden 31 päivänä joulukuuta. 2 artikla Kokoukset 1. Yhteistyöneuvosto kokoontuu kerran vuodessa. Ylimääräisiä kokouksia voidaan pitää kumman tahansa osapuolen pyynnöstä osapuolten yhteisellä sopimuksella. 2. Kaikki yhteistyökomitean kokoukset pidetään osapuolten yhteisesti sopimana ajankohtana ja yhteisesti sovitussa paikassa. 3. Ellei toisin sovita, yhteistyöneuvoston kokoukset eivät ole julkisia. 3 artikla Valtuuskunnat Ennen jokaista kokousta yhteisö ja entinen Jugoslavian tasavalta Makedonia sopivat yhteistyöneuvoston edustamisen tasosta. Ne ilmoittavat lisäksi puheenjohtajalle valtuuskuntiensa aiotun kokoonpanon. 4 artikla Sihteeristö, kirjeenvaihto Entisen Jugoslavian tasavallan Makedonian virkamies ja Euroopan yhteisöjen komission virkamies toimivat yhdessä yhteistyöneuvoston sihteereinä. Kaikki kirjeenvaihto puheenjohtajalle ja puheenjohtajalta on toimitettava molemmille sihteereille. Sihteerit varmistavat, että kirjeenvaihto toimitetaan tarvittaessa heidän edustajilleen yhteistyöneuvostossa. 5 artikla Esityslista 1. Puheenjohtaja ja sihteerit laativat jokaista kokousta varten alustavan esityslistan. Alustavalla esityslistalla ovat asiat, joiden esityslistalle ottamista koskeva pyyntö on saapunut sihteereille viimeistään 21 päivää ennen kokouksen alkua. Asioita ei oteta alustavalle esityslistalle, ellei niitä koskevia asiakirjoja ole toimitettu 4 artiklassa mainituille sihteereille viimeistään kyseisen esityslistan lähettämispäivänä. Yhteistyöneuvosto hyväksyy esityslistan kunkin kokouksen alussa. Muu kuin alustavalla esityslistalla oleva asia voidaan ottaa esityslistalle osapuolten suostumuksella. 2. Puheenjohtaja voi osapuolten suostumuksella lyhentää 1 kohdassa määriteltyjä määräaikoja erityistapauksissa esille tulevien vaatimusten huomioon ottamiseksi. 6 artikla Pöytäkirja Jokaisesta kokouksesta laaditaan pöytäkirja, joka sisältää puheenjohtajan kokouksen kulusta tekemän yhteenvedon. Yhteistyökomitean hyväksyttyä pöytäkirjan, puheenjohtaja ja sihteerit allekirjoittavat pöytäkirjan ja kumpikin osapuoli arkistoi yhden alkuperäisen kappaleen. 7 artikla Työryhmät 1. Yhteistyösopimuksen 36 artiklan mukaisesti perustetut työryhmät ja niiden tehtävät luetellaan tämän työjärjestyksen liitteessä. Työryhmiin on kuuluttava molempien osapuolten edustajia. Työryhmät kokoontuvat jomman kumman osapuolen pyynnöstä, jollei niiden tämän työjärjestyksen liitteenä olevan tehtävänkuvauksen tarkemmista säännöksistä muuta johdu. 2. Työryhmät toimivat yhteistyöneuvoston alaisuudessa, joka määrittelee niiden tavoitteet ja toiminnan laajuuden. Ne eivät tee päätöksiä, mutta ne voivat antaa suosituksia yhteistyöneuvostolle, ja niiden on esitettävä sille kertomus kokouksistaan kunkin kokouksen jälkeen. 3. Yhteistyöneuvosto voi koska tahansa muuttaa työryhmien perussääntöjä ja lopettaa ne tai perustaa uusia työryhmiä. 8 artikla Säädökset Puheenjohtaja ja sihteerit allekirjoittavat yhteistyöneuvoston yhteistyösopimuksen 33 artiklan 1 kohdan mukaisesti tekemät päätökset. Näitä päätöksiä ja yhteistyösopimuksen 33 artiklan 2 kohdan mukaisesti annettuja päätöslauselmia, suosituksia ja lausuntoja seuraa järjestysnumero, antopäivä ja -paikka, ja kuvaus niiden aiheesta. Osapuolet julkaisevat yhteistyöneuvoston tekemät päätökset virallisissa julkaisuissaan. Kumpikin osapuoli voi päättää toisen osapuolen kanssa siitä sovittuaan muiden yhteistyöneuvoston hyväksymien säädösten julkaisemisesta. 9 artikla Kielet Osapuolten viralliset kielet ovat yhteistyöneuvoston virallisia kieliä. Tavallisesti yhteistyöneuvosto käsittelee asioita kyseisillä kielillä laadittujen asiakirjojen perusteella. 10 artikla Kustannukset Yhteisö ja entinen Jugoslavian tasavalta Makedonia vastaavat kumpikin yhteistyöneuvoston ja työryhmien kokouksiin osallistumisestaan aiheutuneista kustannuksista sekä henkilöstö-, matka- ja päivärahakulujen että posti- ja televiestintäkulujen osalta. Yhteisö vastaa kokousten tulkkauskustannuksista sekä asiakirjojen käännös- ja kopiointikustannuksista lukuun ottamatta entisen Jugoslavian tasavallan Makedonian viralliseen kieleen tai sen virallisesta kielestä tulkkaamisesta tai kääntämisestä aiheutuvia kustannuksia, joista vastaa entinen Jugoslavian tasavalta Makedonia. Muista kokousten järjestämisestä aiheutuvista kustannuksista vastaa kokoukset järjestävä osapuoli. 11 artikla Tämä päätös tulee voimaan päivänä, jona se hyväksytään. (1) EYVL L 348, 18.12.1997, s. 2 LIITE TALOUS- JA RAHOITUSASIOIDEN TYÖRYHMÄ TEHTÄVÄT 1. Työryhmän yleistavoitteet ovat talouskehityksen ja -politiikkojen tarkastelu sekä taloudellisen ja teknisen yhteistyön ja rahoitusyhteistyön yhteinen erittely Euroopan yhteisön ja entisen Jugoslavian tasavallan Makedonian yhteistyösopimuksen 4, 10 ja 11 artiklan mukaisesti entisen Jugoslavian tasavallan Makedonian talouskehityksen edistämiseksi sekä Euroopan yhteisön ja entisen Jugoslavian tasavallan Makedonian taloudellisten siteiden lujittamiseksi. 2. Työryhmä käsittelee erityisesti seuraavia erityisaiheita: - Euroopan yhteisön ja entisen Jugoslavian tasavallan Makedonian makrotaloudellinen kehitys ja makrotalouspolitiikat, - viranomaisten edistyminen vapaan markkinatalouden periaatteiden täytäntöönpanossa erityisesti yksityissektorin kehityksen ja ulkomaisten suorien sijoitusten edistämisessä sekä terveen pankki- ja rahoitusalan luomisessa entiseen Jugoslavian tasavaltaan Makedoniaan, - käsityöläisalojen sekä pienten ja keskisuurten yritysten kehitystä ja niiden järjestäytymistä entisessä Jugoslavian tasavallassa Makedoniassa koskeva valvonta ja yhteinen erittely sekä Euroopan yhteisön ja entisen Jugoslavian tasavallan Makedonian käsityöläisalojen ja pienten ja keskisuurten yritysten yhteistyö. Alalla annettavan Phare-avun täytäntöönpanon tarkastelu. - entisen Jugoslavian tasavallan Makedonian talouskehityksen tukemiseksi annetun yhteisön avun, erityisesti Phare-avun, tarkastelu. 3. Työryhmän on esitettävä yhteistyöneuvostolle kertomus kokouksestaan kunkin kokouksen jälkeen ja se voi esittää yhteistyöneuvostolle suosituksia. MAATALOUSTYÖRYHMÄ TEHTÄVÄT 1. Työryhmä käsittelee pääasiassa maatalouden perustuotteita ja jalostettuja maataloustuotteita. Euroopan yhteisön ja entisen Jugoslavian Makedonian yhteistyösopimuksen 6 ja 9 artiklan mukaisesti työryhmän yleistavoitteet ovat maatalousalalla tehtävän yhteistyön täytäntöönpano, valvonta ja yhteinen erittely myös yhteistyösopimuksen II osaston soveltamisalaan liittyvien maataloustuotteiden ja jalostettujen maataloustuotteiden osalta. 2. Työryhmä käsittelee erityisesti seuraavia erityisaiheita: - maatalousalan ja -politiikan kehittymiseen liittyvien ongelmien tarkastelu sekä maaseudun kehittäminen entisessä Jugoslavian tasavallassa Makedoniassa ja Euroopan yhteisössä, - entisen Jugoslavian tasavallan Makedonian maatalouden tukemiseen annetun yhteisön avun, erityisesti Phare-avun, tarkastelu, - eläinlääkintä- ja kasvinterveyskysymykset, sekä tämän alan yhteistyön kehittämismahdollisuuksien tarkastelu. 3. Työryhmän on esitettävä yhteistyöneuvostolle kertomus kokouksestaan kunkin kokouksen jälkeen ja se voi esittää yhteistyöneuvostolle suosituksia. YHTEYDENPITORYHMÄ TIETTYJEN RAUTA- JA TERÄSTUOTTEIDEN YLIMÄÄRÄISTEN KAUPPAJÄRJESTELYJEN TÄYTÄNTÖÖNPANOA VARTEN TEHTÄVÄT 1. Yhteydenpitoryhmän tavoite on keskustella tiettyjen rauta- ja terästuotteiden ylimääräistä kauppajärjestelyistä tehdyn pöytäkirjan N:o 1 täytäntöönpanoa koskevista kysymyksistä. 2. Yhteydenpitoryhmä käsittelee erityisesti seuraavia aiheita: - tiettyjen rauta- ja terästuotteiden viennissä entisestä Jugoslavian tasavallasta Makedoniasta Euroopan yhteisöön käytettävän kaksinkertaisen valvonnan järjestelmän valvonta ja uudelleentarkastelu sekä järjestelmän käytössä mahdollisesti esille tulevista ongelmista keskustelu, - entisestä Jugoslavian tasavallasta Makedoniasta peräisin oleviin rautapohjaisiin jätteisiin ja romuun sovellettavien vientirajoitusten asteittaisen vapauttamisen valvonta, - kummankin alueen terästeollisuuden tilannetta sekä alueiden välistä kauppaa koskevien tietojen vaihto, minkä tarkoituksena on erityisesti yksilöidä mahdollisia ongelmia, - teräskaupan maailmanlaajuisen tilanteen ja kansainvälisen kaupan kehittymisen tarkastelu, - kyseisten teollisuuden alojen rakennetta, niiden tuotantokyvyn kehitystä, tieteen ja tutkimuksen edistymistä tarkoituksenmukaisilla aloilla ja työllisyystilannetta koskevien hyödyllisten tietojen vaihto, - politiikkoja koskevien tietojen vaihto esimerkiksi kilpailun, valtiontukien, rakenneuudistuksen sekä saastumisen ja ympäristöongelmien alalla, - osapuolten välisen teknisen avun tarkastelu, mukaan lukien varainhoitoon sekä kaupalliseen ja tekniseen hallintoon myönnetty apu, - tarkoituksenmukaisissa kansainvälisissä järjestöissä tai muissa kansainvälisissä yhteyksissä esitettyjä tai esitettäviä kantoja koskevien asianmukaisten tietojen vaihto. 3. Teollisuudenalojen edustajia kutsutaan kokoontumaan samanaikaisesti yhteydenpitoryhmän kanssa ja välittämään ryhmälle edustajien keskustelujen tulokset, jos osapuolet pitävät tätä tarkoituksenmukaisena. 4. Yhteydenpitoryhmä kokoontuu vähintään kerran vuodessa vuorotellen kummankin osapuolen alueelle. 5. Yhteydenpitoryhmän puheenjohtajana on vuorotellen Euroopan yhteisöjen komission edustaja ja entisen Jugoslavian tasavallan Makedonian edustaja. 6. Yhteydenpitoryhmän on esitettävä yhteistyöneuvostolle kertomus kokouksestaan kunkin kokouksen jälkeen ja se voi esittää yhteistyöneuvostolle suosituksia. TULLI- JA VEROTUSASIOIDEN TYÖRYHMÄ TEHTÄVÄT 1. Työryhmän yleistavoite on Euroopan yhteisön ja entisen Jugoslavian tasavallan Makedonian yhteistyösopimuksen tullia ja verotusta koskevien määräysten täytäntöönpanon valvonta kyseisen sopimuksen 11 ja 23 artiklan mukaisesti. 2. Työryhmä käsittelee erityisesti seuraavia erityisaiheita: - sopimuksen täytäntöönpanossa mahdollisesti esille tulevat ongelmat, - lainsäädäntöjen yhdenmukaisuutta sekä osapuolten tulli- ja verotusalan organisaatiomuutoksia koskevien tietojen vaihto ja tarvittava yhteensovittaminen kansainvälisissä yhteyksissä esitettävien yhteisten kantojen määrittämistä varten, - mahdollisuudet lisätä yhteistyötä osapuolten yhteisten etujen mukaisilla aloilla, - tulli- ja verotusalalla annetun tarkoituksenmukaisen yhteisön avun, erityisesti Phare-avun, tarkastelu. 3. Jos osapuolet katsovat, että erityisasiantuntijoiden läsnäolo kokouksissa ja/tai niihin osallistuminen on tarpeen erityistiedon saamiseksi, työryhmä voi kutsua kyseisiä asaintuntijoita kokouksiin määrittelemiään tarkoituksia varten. 4. Työryhmän on esitettävä yhteistyöneuvostolle kertomus kokouksestaan kunkin kokouksen jälkeen, ja se voi esittää yhteistyöneuvostolle suosituksia. LAINSÄÄDÄNNÖN UUDISTAMISEN JA LÄHENTÄMISEN TYÖRYHMÄ TEHTÄVÄT 1. Työryhmän yleistavoitteet ovat entisen Jugoslavian tasavallan Makedonian lainsäädäntöuudistuksen tarkastelu sekä siellä tehtävän lainsäädännön lähentämisen valvonta ja yhteinen erittely Euroopan yhteisön ja entisen Jugoslavian tasavallan Makedonian yhteistyösopimuksen 11 artiklan 2 kohdan mukaisesti. 2. Työryhmä käsittelee erityisesti seuraavia erityisaiheita: - alalla noudatettavien politiikkojen yksilöinti, näitä politiikkoja koskevien ensisijaisten tavoitteiden vahvistaminen ja ohjeet niiden täytäntöönpanoa varten, - kyseisten politiikkojen ja ohjeiden täytäntöönpanon säännöllinen valvonta, - julkishallinnon uudistuksen, talouslainsäädännön lähentäminen ja lainvalvonnan alalla annettavan tarkoituksenmukaisen yhteisön avun, erityisesti Phare-avun, tarkastelu. 3. Jos osapuolet katsovat, että erityisasiantuntijoiden läsnäolo kokouksissa ja/tai niihin osallistuminen on tarpeen erityistiedon saamiseksi, työryhmä voi kutsua kyseisiä asiantuntijoita kokouksiin määrittelemiään tarkoituksia varten. 4. Työryhmän on esitettävä yhteistyöneuvostolle kertomus kokouksestaan kunkin kokouksen jälkeen, ja se voi esittää yhteistyöneuvostolle suosituksia.